*Рамазан мәдрәсәсе сабаклары*

*Рамазан ае, ул ачыгып, сусап кына уздыра торган түгел, ә бик күп фәнне үзләштерергә мөмкинлек ачкан ай. Төрле сыйфатларда осталыкны арттыру, гамәли рәвештә бер ай буе чыныгу өчен, Аллаһы Тәгалә безгә форсат бирә. Әйдәгез, Рамазан мәдрәсәсе ишеген ачып керик!*

*Рамазан ае безгә биргән иң бөек дәрес – ИМАН дәресе. Аллаһы Тәгаләгә, аның пәйгамбәренә, әмер һәм тыюларына иман китерергә, күрмәгән килеш тә ышанырга өйрәтә безне Рамазан. Безгә әмерләр бирергә хакы булган Раббыбыз барлыгын аңлата. Кешенең аңлашылмаган ысул белән ничектер маймылдан барлыкка килгән түгел, ә хикмәт, кодрәт, гыйлем иясе булган Аллаһы барлыкка китергән бәндә икәненә төшендерә. Шушы хакыйкатькә иман китергәч, ураза тоту табигый эшкә әйләнде. Ураза ул - кеше һәм Аллаһы арасындагы бер сер һәм иманлы кеше генә бу серне саклый. Иманга гына нигезләнеп, без ашау-эчүдән, кеше өчен гаять табигый булган эшләрдән тыелабыз һәм Аллаһының башка әмерләрен дә иманыбызга гына нигезләнеп кабул итәргә өйрәник.*

*Икенче дәрестә САБЫРЛЫКка өйрәнәбез. Сабыр итеп сәхәргә тору, сабыр итеп ахшамны көтү, сабыр итеп тәравих уку күңелебездә бу сыйфатны ныгыта. Ә сабырлык ул – түзә белү. Тормышыбызда төрле мәшәкатьләргә түзәргә өйрәнү өчен бик яхшы практик дәрес ул Рамазан ае. Ашау-эчүдән, хәләл хатыннан бер ай буе көндезләрен тыелып тора алсак, Аллаһы Тәгалә кушканга күрә алардан читләшсәк, һичшиксез, хәрәм ризыктан да, шәрабтән дә бик җиңел тыела алачакбыз. Сабырлык дәресен үзләштерсәк, әле телебезне дә тыеп калырга өйрәнәчәкбез. Телне сүгенүдән, орыш-талаштан, ялганнан сакларга өйрәнү дә Рамазанның максаты. Пәйгамбәребез дә: “Бәндә уразада ялган сүзне һәм ялган белән гамәл кылуны калдырмаса, Аллаһы Тәгаләгә аның ач торуы кирәкми”, - ди бит.*

*Рамазанда алырга тиешле өченче сабак – РӘХИМЛЕК-МӘРХӘМӘТЛЕЛЕК сыйфатлары. “Рәхим-шәфкатьле булмаганның үзенә дә рәхимлелек күрсәтелмәс”, диелә хәдистә. Без сәгать сигез тулганда авыз ачып, төрледән-төрле татлы ризык ашарбыз дип өметләнәбез. Кич җиткәч, тәмләп ашыйбыз да, ә мескен-фәкыйрьләрнең сигезе дә, тугызы да тула, төн дә җитә, ләкин тамакларын туйдырырлык ризыклары булмаска да мөмкин. Рамазан безгә алар хәленә керергә, аларга карата рәхимлек хисе тоярга мөмкинчелек бирә һәм шуны гамәлгә ашырып, авыз ачтырырга, фитыр сәдакасы, зәкят бирергә, игелектә ярышырга куша.*

*Бу изге айда өйрәнергә мөмкин булган янә бер фән – ИЗГЕЛЕК кылу осталыгы. Пәйгамбәребез турында яраннары: “Рамазан аенда Аллаһы илчесе кызу көнне искән салкын җилдән дә юмартрак булды”, - дип сөйли иде. Без дә бу айда башкаларга карата юмарт булырга өйрәник, үзебезне тел белән дә, мал-мөлкәт белән дә изгелек кылырга гадәтләндерик! Һәр һөнәр иясе үз эшенең бер өлешен бу айда Аллаһы ризалыгы өчен эшләп, изгелек кыла ала.*

*Тагын да мөһимрәк сабак – БУЙСЫНУ! Бу айда тәнебезнең теләкләренә каршы килеп, нәфесебезне Раббыбызга буйсынырга өйрәтәбез. “Ислам” сүзенең мәгънәсе дә шул бит - буйсыну. Аллаһы Тәгалә ашаудан тыйды һәм без тыелдык. Гает җиткәч исә, Ул безгә ашарга әмер итә һәм без янә буйсынабыз. “Җеннәр белән кешеләрне миңа гыйбадәт кылсын өчен генә барлыкка китердем!” - диде Раббыбыз. Аллаһының чын колы булырга өйрәтү иде бу дәреснең максаты. Аны ни дәрәҗәдә үзләштергәнебез киләчәктә күренер. Ураза вакытындагы кебек үк, һәрвакыт Аллаһының ихлас колы булып калырга язсын.*

*Бу айда тагын бер мөһим сыйфатыбызны тикшереп карау мөмкинчелеге туа. Ул – БЕРДӘМЛЕК сыйфаты. Уразага бердәм керә алдыкмы, тәравихларыбызда, ифтарларда бердәмлегебезгә хилафлык килмиме, аерылмыйча гаеткә килербезме? Уңай җавап булганда гына, “бердәмлектән” имтихан бирелгән дип исәпләргә була. Рамазан безгә шушы дәресне дә бирә. Бөтен кеше бердәм булып, Аллаһы кушканын үти һәм бер-берсенә карата җылы туганлык хисен сизә башлый. Һәммә кеше бер үк гыйбадәттә катнашканда, аны үтәү җиңел дә, күңелле дә!*

*Рамазан мәктәбендә ун көнлек ЗӨҺЕДЛЕК түгәрәге дә эшли. Теләгән кеше ун көн буена, мәчеттә генә яшәп, дөньядан аерылып тора, үзен сыный. Пәйгамбәребез бу түгәрәкне ачып калдырмаган булса, күңелдән дөньяны чыгарып, бар бөтене белән Раббысына гына бирелеп яшәргә мөселман кешесе тагын кайчан өйрәнә алыр иде әле.*

*Димәк, Рамазан ае өйрәткән дәресләр бик мөһим һәм бик файдалы. Ел саен эшләүче ураза мәдрәсәсе бик дәрәҗәле һәм күп гыйлем бирә. Иманын куәтләргә, Аллаһыга якынаерга, бәхетен арттырырга, кешеләр белән мөгамәләсен яхшыртырга теләгән һәр кеше, бу уку йортына кереп, андагы имтиханнарны яхшы билгеләргә генә тапшырырга тырышырга тиеш. Бу мәдрәсә бик кадерле. Ләкин ул елына бер генә тапкыр ачыла һәм бер айдан соң кабат ябыла. Андагы дәресләр бик кыйммәт. Шуңа күрә без аның кадерен белик һәм алган дәресләрне тормышыбызда кулланыйк.*